|  |  |
| --- | --- |
| Numri i lëndës: | 2021:175877 |
| Datë: | 09.02.2024 |
| Numri i dokumentit:  | 05310356 |

**2021:175878**

 **GJYKATA THEMELORE FERIZAJ-DEGA KAÇANIK** si gjykatë civile e shkallës së parë, me gjyqtarin Burhan Berisha, si gjyqtar individual me bashkëpunëtoren profesionale Teuta Bega, duke vendosur në çështjen juridike të paditëses A. M. nga fshati ... – Komuna Ferizaj të cilin e përfaqëson me autorizim “...” SH.P.K, kundër të paditurës Kompania e Sigurimeve “...” me seli në Prishtinë, për çështjen kontestuese kompenzim i dëmit me datë 22.01.2024 mori, ndërsa me date 09.02.2024, përpiloi me shkrim këtë:

**A K T GJ Y K I M**

**I. APROVOHET** pjesërisht si e bazuar kërkesëpadia e paditësit A. M. nga fshati ... – Komuna Ferizaj dhe **DETYROHET** e paditura Kompania e Sigurimeve “...” me seli në Prishtinë, që paditësit në emër të kompensimit të dëmit material dhe jo material, të shkaktuar si pasojë e aksidentit të komunikacionit të datës 05.07.2021, të ia paguaj edhe atë:

**a. Dëmin jo material:**

1.Për dhimbje trupore –fizike shumën prej .............................................................. 1,500.00€

2.Për frikën e shkaktuar shumën prej …….…………….......................................... 1,200.00€

 **b. Dëmin material**

1.Për ndihmën dhe kujdesin e personit të tretë shumën prej....................................... 126.00€

2.Për shpenzime materiale gjatë (mjekimit) shërimit shumën prej..............................101.30€

3.Për ushqimin e përforcuar shumën prej ................................................................... 126.00€

 **Gjithsej shumën prej............................. 3,053.03€,**

 Të gjitha këto shuma me kamatë vjetore prej 8% duke filluar prej datës 22.01.2024 (dita e Aktgjykimit) e deri në pagesën definitive.

 **II. REFUZOHET** pjesa tjetër e kërkesëpadisë mbi shumën e miratuar në lartësi prej 800.00€, si e pa bazuar.

**III**. **DETYROHET** e paditura që paditësit t’ia paguaj shumat e gjykuara në pikën –I- të këtij dispozitivi, si dhe shpenzimet e procedurës kontestimore në shumë prej 714.00€, të gjitha këto në afat prej 15 ditësh nga dita e marrjes së Aktgjykimit në dorëzim.

**IV. DETYROHET** pala paditëse që të paguaj shumën prej 40€ në emër të taksës për padi në afat prej 15 ditësh nga dita e marrjes së Aktgjykimit në dorëzim.

**A r s y e t i m**

 Paditësi përmes të autorizuarit të tij ka paraqitur padi në Gjykatë me datë 09.08.2021 duke theksuar se më datën 05.07.2021 rreth orës 07:35, në fshatin ... të Komunës së Kaçanikut, është shkaktuar aksident trafiku në të cilin ka pësuar lëndime trupore paditësi A. M. .

 Aksidenti është shkaktuar kur ngasësi i automjetit të udhëtarëve “Mercedes” me targa ..., E. S. , nga pakujdesi dhe duke mos e përshtatur shpejtësinë e lëvizjes me kushtet e rrugës, në kthesë e humbet kontrollin në automjet dhe kalon jashtë rrugës të anës së majtë ne drejtim të lëvizjes dhe hedhet ne rrugën ‘...” dhe ndalet dhe si pasoj e kësaj goditje lëndime trupore pësoi bashkë udhëtari në automjetin Mercedes, tani paditësi A. M. .

Gjithashtu i autorizuari i paditësit edhe gjatë shqyrtimit gjyqësorë ka qëndruar në tërësi si në theksimet në padi dhe në precizimin e lartësisë së kërkesë padisë, ka kërkuar nga gjykata që të miratoj në tërësi kërkesëpadinë e precizuar për të gjitha kategoritë e dëmit në shumë të përgjithshme 3,853.30€, të gjitha këto me kamatë ligjore prej 8%, referuar nenit 382 te LMD-së.

Shpenzimet i ka kërkuar.

 E paditura përmes të autorizuarit të saj gjatë shqyrtimit gjyqësorë dhe fjalës përfundimtare ka deklaruar se sa i përket bazës juridike të kërkesëpadisë nuk e kontestojnë, por sa i përket lartësisë i propozojnë gjykatës që kërkesëpadinë e paditësit ta aprovoj pjesërisht, duke ritheksuar natyrën tejet të lehtë të lëndimeve që ka pësuar paditësi, në aksident, kjo e vërtetuar përmes provës së ekspertizës mjekësore. Ndërsa lidhur me shpenzimet e procedurës i ka propozuar gjykatës të zbatohet neni 452 i LPK-së.

Gjykata për ta vërtetuar në mënyrë të drejtë dhe të plotë gjendjen faktike në këtë çështje juridike civile me propozimin e palëve ndërgjyqëse e zhvilloi procedurën e provave duke e bërë leximin e këtyre provave të shkruara: Raporti i aksidentit me datë 05.07.2021, Raporti i policit hetues i datës 05.07.2021, në tri faqe, Raporti nga SHSKUK, i datës 05.07.2021, raporti mjekësor nga QKMF-Kaçanik, i datës 05.07.2021, raport mjekësor dhe fotografitë e të dëmatuarit-paditësit, në 5 fletë, të përfshira në ekspertizën mjekësore, Mendimi i ekspertëve mjekësor Dr. N. M. dhe Dr. M. H. i datës 08.09.2023, specifikacioni i shpenzimeve materiale se bashku me raportet mjekësore dhe kuponët fiskal ne 12 fletë, pa pyetje pa vërejtje.

 Pas analizimit të provave në tërësi dhe të secilës veç e veç si dhe konform nenit 8 të LPK-së, dhe bindjes së lire të gjykatës, Gjykata lidhur me këtë çështje kontestimore juridiko civile vërtetoi këtë gjendje faktike:

Aksidenti i komunikacionit ka ndodhur më 05.07.2021 rreth orës 07:35 në fshatin Provoli të Komunës së Kaçanikut, ky aksident është shkaktuar nga lëshimet e drejtuesit të automjetit “Mercedes” me targa ..., të cilin e drejtonte E. S. , i cili me veprimet e tij të pa kujdesshme në kthesë e ka humbur kontrollin në automjet duke kaluar jashtë rrugës në anën e majtë ne drejtim të lëvizjes dhe hedhet ne rrugën ‘...”, me ç’rast ka pësuar lëndime të lehta trupore paditësi në cilësinë bashkudhëtarit, si rezultat i këtyre lëndimeve paditësi ka pësuar dhimbje fizike dhe frikë, ka pasur nevojë për ndihmën e personit të tretë dhe ka pasur nevojë për ushqim të përforcuar si dhe shpenzime materiale të shërimit dhe se përgjegjëse për mbulimin e dëmeve të tilla është e paditura, fakte këto të cilat sipas nenit 173 dhe 183 të LMD-së paraqesin bazë për kompensimin e dëmit.

a) Se aksidenti i komunikacionit ka ndodhur më datën dt. 05.07.2021 rreth orës 07:35 në fshatin ..., në Kaçanik, këtë fakt gjykata e ka vërtetuar nga raporti i aksidentit i dt.05.07.2021 me nr.2021-CET-391, e fakt ky i cili nuk ishte kontestues në mes të palëve ndërgjyqëse.

b) Se ky aksident është shkaktuar nga lëshimet e ekskluzive të drejtuesit të automjetit “Mercedes” me targa ..., të cilin e drejtonte E. S. , i cili me veprimet e tij të pa kujdesshme në kthesë e ka humbur kontrollin në automjet duke kaluar jashtë rrugës në anën e majtë ne drejtim të lëvizjes dhe hedhet ne rrugën ‘...”, me ç’rast ka pësuar lëndime të lehta trupore A. M. , këtë fakt gjykata e vërtetoi nga raporti i aksidentit dhe nga raporti i policit hetues i datës 05.07.2021 dhe po ashtu ky fakt nuk ishte kontestues në mes të palëve ndërgjyqëse.

 c) Se në këtë aksident paditësi ka pësuar lëndime të lehta trupore, këtë fakt gjykata e vërtetoi nga mendimi i ekspertëve Dr. M. H. - ortoped dhe Dr. N. M. - psikiatër të cilët mendimin e ka dhënë në formë të shkruar në ekspertizën e datës 08.09.2023 ku pas ekzaminimit të drejtpërdrejt të paditësit dhe në bazë të dokumentacionit që gjenden në shkresat e lëndës, e të cilët kanë konstatuar se paditësi ka pësuar këto lëndime trupore: ndrydhje koke me gërvishtje në ballë, ushtimë në vesh, e të cilën ekspertizë palët ndërgjyqëse nuk e kontestuan e që në vazhdim gjykata vërtetoi se:

d) Se paditësi ka përjetuar dhimbje fizike, këtë fakt gjykata e vërtetoi nga mendimi i ekspertëve Dr. M. H. –ortoped dhe Dr. N. M. - psikiatër, të cilët kanë konstatuar se paditësi ka pësuar dhimbje fizike të intensitetit të lartë me kohëzgjatje 1 ditë, të intensitetit të mesëm 18 ditë dhe të intensitetit të ulët që janë prezente edhe sot e asaj dite si pasojë e ndryshimeve klimaterike dhe sforcimeve, andaj Gjykata vendosi që shuma prej 1,500.00€, është në harmoni të plotë me dhimbjet e përjetuara dhe vendosi si në dispozitiv të këtij aktgjykimi.

 e) Se paditësi në këtë aksident ka përjetuar frikë, këtë fakt gjykata e vërtetoi nga ekspertiza e ekspertëve Dr. M. H. –ortoped dhe Dr. N. M. - psikiatër, të cilët konstatuan se paditësi në momentin e aksidentit ka pasur frikë primare e cila ka zgjatur disa sekonda, ndërsa frikë sekondare e intensiteti të lartë e cila ka zgjatur për 48 orë, frikë sekondare e intensitetit të mesëm që ka zgjatur për 1 muaj dhe më pastaj ka kaluar në frikë të intensitetit të ulët e cila ka zgjatur rreth 3 muaj, andaj gjykata duke u nisur nga lloji, intensiteti dhe kohëzgjatja e frikës, duke marrë parasysh edhe moshën e paditësit gjykata ka vlerësuar se kompensimi në lartësi prej 1,200.00€, është i drejtë dhe adekuat për frikën e pësuar.

f) Se paditësi ka pasur nevojë për ndihmën dhe kujdesin e personit të tretë si pasojë e lëndimeve të marra në aksident, këtë fakt gjykata e vërtetoi në bazë të mendimi i ekspertëve mjekësorë Dr. M. H. –ortoped dhe Dr. N. M. - psikiatër të cilët kanë theksuan se paditësja ka pasur nevojë për ndihmën e personit të tretë në kohëzgjatje prej 18 ditë ditësh për ti kryer aktivitetet e përditshme jetësore, andaj gjykata vendosi që të caktoj shumën prej 126.00€, duke konsideruar se është në proporcion real me nevojat e paditësit.

g) Se paditësi pas këtij aksidenti ka pasur nevojë për ushqim të përforcuar këtë fakt gjykata e vërtetoi nga mendimi i ekspertëve mjekësorë Dr. M. H. –ortoped dhe Dr. N. M. - psikiatër të cilët theksuan se paditësi ka pasur nevojë për ushqim të përforcuar në kohëzgjatje prej 18 ditësh, andaj gjykata vlerësoi se shuma prej 126.00€, është në proporcion me nevojën për ushqim të përforcuar të paditësit.

h) Se paditësi ka krijuar shpenzime gjatë shërimit këtë fakt gjykata e vërteton në bazë të kopjeve të kuponëve fiskal të prezantuar gjykatës të cilat ishin në përputhje të plotë me shpenzimet e krijuara, dhe në ndërlidhje me terapinë e përshkruar, andaj gjykata konsideron se shpenzimet e tilla ishin të domosdoshme dhe si pasojë e lëndimeve të pësuara nga aksidenti andaj caktoj shumën prej 101.30€.

Gjykata e refuzon pjesën tjetër të kërkesëpadisë së paditësit A. M. nga fshati ... – Komuna Ferizaj, në lartësinë prej 800.00€, sa i përket lartësisë së shumës për dhimbje fizike dhe frikë, e njëjta u refuzua pjesërisht për arsyeje se lloji i lëndimeve, mosha e personit dhe rrethana tjera nuk janë në proporcion me shumën e paraqitur në kërkesëpadi, në lidhje me shumën mbi frikën gjykata e refuzon pjesërisht kërkesëpadinë për shkak se shuma e kërkuar nuk është në proporcion me rrethanat e rastit, natyrën e lëndimit, kohëzgjatjen dhe intensitetin e frikës së pësuar. Natyra e lëndimeve nuk është përcjell me frikë të intensitetit të lartë, si dhe përshkrimi i terapisë nga neurologu dhe psikiatri kanë ndihmuar në përballimin më të lehtë të kësaj gjendje, pala paditëse nuk është i moshës më të ndjeshme ndaj frikës, e cila rrethanë do të plotësonte kushtin për aprovimin e shumës në lartësi deri në 2,000€ për frikën, të gjitha këto duke u bazuar në Udhëzuesin nr.41/2023 të datës 27.02.3023 të Gjykatës Supreme të Kosovës.

Gjykata i analizoi theksimet e të autorizuarit të paditësit, i cili i propozoj gjykatës që ta miratoj në tërësi kërkesëpadinë e paditësit duke theksuar se kërkesëpadia është në përputhje të plotë me dispozitat e LMD-së dhe se si e tillë duhet të miratohet në tërësi, e këtyre theksimeve gjykata ua dha besimin dhe vendosi si në dispozitiv të këtij aktgjykimi.

Gjykata i analizoi edhe theksimet e të autorizuarit së të paditurës, i cili i propozoj gjykatës që kërkesëpadinë e paditëses ta aprovoj pjesërisht, gjykata këto theksime nuk i mori si të bazuara e të cilat kishin të bënin lidhur me lartësinë e shumës së kompensimit andaj dhe vendosi si në dispozitiv të këtij aktgjykimi.

Nga sa u theksua më lart u vërtetua se paditësi si pasojë e lëndimeve të shkaktuara në aksidentin e cekur më lart, ka pësuar dëm material dhe jo material në shumat e caktuara dhe përgjegjësinë për këtë dëm në rastin konkret e mban e paditura, nga baza e auto përgjegjësive sipas LSDA-së, si dhe duke u bazuar në nenin 136, nenin 173 par.1, 179 dhe neni 183 të LMD-së vendosi si në dispozitiv të këtij aktgjykimi.

Meqenëse e paditura ka rënë në vonesë me kompensimin e dëmit Gjykata me kërkesën e paditësit dhe në bazë të nen 382 të LMD-së, e detyroi të paditurën që paditësit në shumat e gjykuara t’ia paguaj edhe kamatën prej 8% pasi që me Ligjin mbi Marrëdhëniet e Detyrimeve në kuptim të detyrimit që rrjedh nga dëmi i shkaktuar si dhe kamatën lidhur me këtë rast e llogariti nga data 22.01.2024, prej datës kur është bërë administrimi i provave dhe gjykata është bindur se ekziston dëmi i tillë, nga fakti se nga ky moment debitori ka rënë në vonesë për të paguar dëmin e shkaktuar, e deri në pagesën definitive, e ky vendim është mbështetur edhe në Mendimin Juridik për Kamatën të Gjykatës Supreme të Kosovës Nr.265/20 i datës 02.12.2020.

Gjykata e detyroi palën e paditur që paditësit të ja paguaj shpenzimet e procedurës kontestimore në shumë prej 714.00€ edhe atë: 104 për përpilimin e padisë, 300€ për ekspertizën mjekësore, 270.00€ për 2 përfaqësime nga ana e avokatit dhe shumën prej 40€ në emër të taksës për padi, konform nenit 12.1 tarifa e taksave gjyqësore duke llogaritur tarifën për parashtresa mbi vlerën monetare deri në 5,000€ si dhe vendimin mbi shpenzimet e procedurës kontestimore e ka bazuar në nenin 452.par 1, 453 dhe 449 të LPK-së.

Nga sa u theksua më lart u vendos si në dispozitiv të këtij aktgjykimi.

**GJYKATA THEMELORE FERIZAJ-Dega Kaçanik**

**2021:175878, me datë 09.02.2024**

 **GJYQTARI:**

 **Burhan BERISHA**

**KËSHILLA JURIDIKE**:

Kundër këtij aktgjykimi është e lejuar ankesa në afat prej 15 ditësh nga dita e marrjes së tij, ankesa i paraqitet Gjykatës së Apelit të Kosovës në Prishtinë përmes kësaj gjykate në kopje të mjaftueshme.